নিজস্ব প্রতিবেদন : এসএসকেএমে পড়তে এসে হেপাটাইটিস-বি সংক্রমণের আশঙ্কায় আতঙ্কিত এক তরুণী। উচ্চ-মাধ্যমিকের পরই গত সেপ্টেম্বরে এসএসকেএম-এ ওটি টেকনোলজির ডিপ্লোমা কোর্সে ভর্তি হন হেস্টিংসের বাসিন্দা এই তরুণী। অভিযোগ, কোর্স ২ বছরের হলেও ২ মাসের মধ্যেই তাঁকে অপারেশন থিয়েটারে পাঠিয়ে দেওয়া হয় ডাক্তার-নার্সদের সাহায্য করার জন্য। ওটিতে নার্সের নির্দেশে চ্যানেল করতে গেলে নিজের ক্ষতস্থানে রোগীর রক্ত লেগে যায়। পরে তিনি জানতে পারেন ওই রোগী হেপাটাইটিস-বি-তে আক্রান্ত। আর তারপর থেকেই আশঙ্কায় ভয়ে কাঁটা হয়ে আছে ওই তরুণী। তাঁর স্পষ্ট বক্তব্য, "ভয়ে আছি, ৬ মাস পর টেস্ট বলেছে।" নিজের এই অবস্থার জন্য হাসপাতাল কর্তৃপক্ষকেই দায়ী করেছেন ওই তরুণী। সরকারি চিকিত্‍সক সংগঠনের একাংশও একই অভিযোগ তুলেছে। তাদের সাফ প্রশ্ন, সবকিছু ভালো করে শেখার আগেই অপারেশন থিয়েটারে ঠেলে দিয়ে পড়ুয়া ও রোগীদের কেন বিপদের মুখে ফেলা হচ্ছে? রোগী যে হেপাটাইটিস-বি সংক্রমণে আক্রান্ত তা কেন সংশ্লিষ্ট বিভাগ থেকে অপারেশন থিয়েটারে আগাম জানানো হল না? সংক্রমণের আশঙ্কা নিয়ে যেসব চিকিত্‍সাকর্মী কাজ করেন তাঁদের সবার জন্য ভ্যাকসিনের ব্যবস্থা নেই কেন? ওটি-র মতো ঝুঁকির জায়গায় যাঁরা কাজ করেন, তাঁদের সুরক্ষায় হাসপাতাল কর্তৃপক্ষকে অবিলম্বে উদ্যোগী হতে হবে বলে দাবি করেছেন চিকিত্‍সকরা।